SKRIFTLIG FORESPØRGSEL P-3509/01

af Chantal Cauquil (GUE/NGL) til Kommissionen

(12. december 2001)

Om: Yderligere oplysninger om døde delfiner i EU's farvande

Generelt giver Kommissionens svar på skriftlig forespørgsel P-3070(1) anledning til følgende kommentarer og spørgsmål:

- Vedrørende medlemsstaternes pligt til at kontrollere utilsigtet delfinfangst

- Til trods for at der hvert år dør flere tusinde delfiner, har medlemsstaterne intet foretaget sig for at indføre et system til kontrol af delfinfangst og delfiners tilfældige død. Følgelig har medlemsstaterne heller ikke kunnet gennemføre hverken forskning eller bevaringsforanstaltninger.

- Kommissionen skal kontrollere, at de pligter, der pålægges medlemsstaterne, opfyldes. Kan Kommissionen ikke, når medlemsstaterne ikke kan bevise, at en sådan kontrol foregår, konstatere, at der er tale om krænkelse af fællesskabsreglerne og tage de nødvendige skridt til at sørge for overholdelse af sine egne retningslinjer?

- Vedrørende den rolle, de forskellige fangstmetoder spiller for den utilsigtede delfinfangst

- Flydetrawlet anses af samtlige forskere for at være hovedansvarligt for den utilsigtede delfinfangst. Xavier le Pichon (medlem af og tidligere formand for det franske havforskningsinstitut IFREMER) og Jean Aubouin (medlem af Det Videnskabelige Akademi og formand for IFREMERs Videnskabelige Råd) har skarpt fordømt dette fiskeredskab. I øvrigt har Kommissionen finansieret en snes undersøgelser, som alle resulterer i samme konklusion.

- Hvorfor fortsætter Kommissionen trods denne enighed i forskerkredse med at yde støtte til de store fiskerfartøjer, som er ansvarlige for denne økologiske katastrofe?

- Vedrørende Kommissionens ansvar

- Det er helt klart fastslået, at anvendelsen af flydetrawl i EU's farvande henhører under Den Europæiske Unions kompetence.

Er Kommissionen rede til at ændre forordning (EF) nr. 894/97(2), således at anvendelse af flydetrawl forbydes?

Kommissionen bør huske på, at en ændring af denne forordning allerede er vedtaget med henblik på fra januar 2002 at forbyde anvendelse af drivgarn, der i langt mindre omfang, end det er tilfældet med flydetrawl, er blevet sat i forbindelse med bifangst af ikke-målarter, såsom delfiner.

(1) EFT C 115 E af 16.5.2002, s. 222.

(2) EFT L 132 af 23.5.1997, s. 1.

Svar afgivet på Kommissionens vegne af Franz Fischler

(15. januar 2002)

Vedrørende medlemsstaternes pligt til at kontrollere utilsigtet delfinfangst:

- Kommissionen er ikke i stand til at afgøre, om medlemsstaterne har opfyldt deres forpligtelser til at indføre et system til kontrol af utilsigtede delfinfangster, fordi de ikke har sendt oplysninger herom. Der er noget, der tyder på, at der foregår en vis kontrol, fordi der dog fremlægges nogle data til drøftelse i videnskabelige fora. Ifølge artikel 17 i Rådets direktiv 92/43/EØF af 21. maj 1992 om bevaring af naturtyper samt vilde dyr og planter(1) (habitatdirektivet), som gennemført ved arbejdsplaner vedtaget af Udvalget for bevaring af Naturtyper, skulle medlemsstaterne aflægge rapport til Kommissionen om gennemførelsen af direktivets bestemmelser, herunder det spørgsmål, som det ærede medlem fremsatte den 30. september 2001, men det har flere medlemsstater ikke gjort. På mødet i Udvalget for bevaring af Naturtyper den 30. november 2001 gjorde Kommissionen medlemsstaterne opmærksom på, at de skulle forelægge deres rapport for Kommissionen så hurtigt som muligt.

Vedrørende den rolle, de forskellige fangstmetoder spiller for den utilsigtede delfinfangst:

- Kommissionen er ikke klar over, at der skulle være videnskabelig enighed om, at flydetrawl er hovedårsagen til delfiners død, og i hvilket omfang anvendelsen af dette fiskeredskab truer delfinpopulationen. Det er præcis den slags oplysninger, som forskerne endnu ikke er fremkommet med.

- Selv om nogle medlemsstater støtter bygningen af fiskerfartøjer med statslige midler og EU-midler, er det ikke altid på forhånd fastlagt, om disse fartøjer skal bruge flydetrawl eller bundtrawl i hele deres levetid. Fartøjer kan skifte redskab, efter at der er foretaget relativt små forandringer. Kommissionen kan derfor ikke med sikkerhed vide, om et givet nybygget fartøj kommer til at bruge flydetrawl eller ej.

Vedrørende Kommissionens ansvar:

- Kommissionen er parat til at foreslå reglerne om fiskeredskaber ændret på grundlag af de mest aktuelle videnskabelige oplysninger og at tage hensyn til farerne for følsomme arter. Kommissionen er især parat til at bidrage til de internationale bestræbelser på at drive bæredygtigt fiskeri, som det var tilfældet i forbindelse med drivgarn, og når det internationale fiskerisamfund rejser tilsvarende spørgsmål om andre former for fiskeri, herunder fiskeri med flydetrawl.

(1) EFT L 206 af 22.7.1992.